Proposta de resolució provisional, acceptació de la subvenció, reformulació i presentació de la documentació addicional
Inadmissió i desistiment de la sol·licitud
Revocació, invalidesa de la resolució de concessió i reintegrament de les quantitats percebudes indegudament
Nota sobre l'atorgament de la puntuació basant-se en l'indicador del criteri L1_1: Reducció d'emissions de CO2, a què fa referència la base 11
El Consell Europeu va aprovar, el 17 de juny del 2010, l'estratègia Europa 2020 per promoure un creixement intel·ligent, sostenible i integrador.
Aquesta estratègia defineix els objectius que la UE ha d'assolir l'any 2020 en els àmbits de recerca i innovació, canvi climàtic i energia, ocupació, educació i reducció de la pobresa.
El Govern de Catalunya, alineat amb Europa 2020, va aprovar, l'abril de 2012, l'estratègia Catalunya 2020 (ECAT 2020): el full de ruta per reactivar l'economia i reorientar el sector productiu cap a un model econòmic més intel·ligent, més sostenible i més integrador.
Una aportació primordial de l'ECAT 2020 ha estat la definició d'un marc estratègic i coherent per a l'impuls, la coordinació i el seguiment de les polítiques públiques que reforcen els avantatges competitius de Catalunya i que contribueixen a la consolidació de Catalunya a Europa i al món com un país de base industrial, amb una economia oberta, competitiva i sostenible.
L'ECAT 2020 identifica sis àmbits prioritaris d'actuació de les polítiques públiques: ocupació i formació, cohesió social, innovació i coneixement, dinamisme empresarial, internacionalització i economia verda.
D'acord amb l'article 2 del Reglament (CE) 1301/2013, del Parlament i del Consell, de 17 de desembre de 2013, sobre el Fons Europeu de Desenvolupament Regional i sobre disposicions específiques relatives a l'objectiu d'inversió en creixement i ocupació i pel qual es deroga el Reglament (CE) 1080/2006, el FEDER contribuirà al finançament d'operacions orientades a reforçar la cohesió econòmica, social i territorial, tot corregint els principals desequilibris regionals de la Unió mitjançant el desenvolupament sostenible i l'ajust estructural de les economies regionals, així com la reconversió de les regions industrials en retrocés i de les regions amb un retard de desenvolupament.
Per assolir aquest objectiu, és prioritari fomentar estratègies de reducció del carboni arreu del territori mitjançant l'impuls de la mobilitat urbana sostenible, especialment a les zones urbanes, com és el cas del transport en bicicleta i la seva intermodalitat amb el transport públic, així com protegir, desenvolupar i promoure les àrees naturals, en particular les d'interès turístic, per afavorir la conservació dels espais naturals i el desenvolupament econòmic i sostenible del territori.
El Programa operatiu d'Inversió en Creixement i Ocupació FEDER de Catalunya 2014-2020 (d'ara endavant PO FEDER de Catalunya 2014-2020), aprovat per la Decisió de la Comissió Europea C(2015)894, de 12 de febrer de 2015, modificada per la Decisió d'Execució de la Comissió Europea C(2017)8947 final, de 14 de febrer de 2017, per la qual s'aproven determinats elements del Programa operatiu Catalunya, pel qual se sol·liciten ajudes del Fons Europeu de Desenvolupament Regional en el marc de l'objectiu d'inversió en creixement i treball, prioritza les inversions en els àmbits de la innovació i el coneixement, el dinamisme empresarial i l'economia verda i contribueix a quatre prioritats transversals, que també són clau per assolir els objectius 2020: equilibri territorial, internacionalització, ocupació i especialització intel·ligent.
En aquest context, el PO FEDER de Catalunya 2014-2020 preveu actuacions impulsades per les entitats locals i determinats consorcis en el marc dels objectius temàtics 4 i 6, que tenen per objectiu afavorir el pas a una economia baixa en carboni a tots els sectors, i conservar i protegir el medi ambient i promoure l'eficiència dels recursos, respectivament.
Aquest és un dels objectius temàtics en els quals incideixen els fons estructurals i d'inversió europeus, i que estan recollits en l'article 9 del Reglament (UE) 1303/2013.
El Decret 2/2016, de 13 de gener, de creació, denominació i determinació de l'àmbit de competència dels departaments de l'Administració de la Generalitat de Catalunya estableix en el seu article 3.8.5 que el Departament de Territori i Sostenibilitat té les competències en l'àmbit de transports.
Com a conseqüència d'aquest Decret, ha estat necessària la redefinició de l'estructura organitzativa interna dels departaments de la Generalitat de Catalunya afectats.
Mitjançant la regulació del Decret 277/2016, de 2 d'agost, es regula la reestructuració del Departament de Territori i Sostenibilitat.
La Secretaria d'Infraestructures i Mobilitat del Departament de Territori i Sostenibilitat, a través de la Direcció General d'Infraestructures de Mobilitat, promou l'execució d'actuacions de vies ciclistes, amb la finalitat d'impulsar una mobilitat baixa en carboni, sostenible i segura basada en l'ús de la bicicleta com a mode de transport sostenible i com a eina de desenvolupament econòmic i de promoció d'una millora en la qualitat de vida de les persones.
Així, el Departament de Territori i Sostenibilitat impulsa actuacions específiques de vies ciclistes que serveixen per a la mobilitat quotidiana i per a l'oci i la pràctica de l'esport i el turisme:
- Donen continuïtat a la xarxa interurbana i completen itineraris existents.
- Serveixen d'aportació o contribueixen a la creació de la xarxa.
- Donen resposta a necessitats concretes de millora de la mobilitat en bicicleta; concretament, faciliten la connexió amb grans pols generadors de mobilitat i l'accessibilitat a estacions de transport públic aïllades dels nuclis urbans.
- Milloren les condicions de circulació i la seguretat viària en els corredors de carreteres on hi ha un elevat flux de vianants i ciclistes.
- Tenen traçats independents, recuperen antics traçats ferroviaris en desús o bé segueixen els corredors de les carreteres.
Consegüentment, es pretén establir una línia d'ajuts per concurrència competitiva per a ens locals de Catalunya i cofinançada amb fons FEDER amb l'objectiu d'impulsar la mobilitat en bicicleta mitjançant:
- La construcció d'una xarxa de vies ciclistes, prioritzant aquelles actuacions que connectin diferents nuclis de població, polígons industrials, grans centres generadors de mobilitat i estacions de transport públic, aïllats dels principals nuclis de població, amb l'objectiu de propiciar un transvasament modal en aquests eixos de mobilitat quotidiana a favor dels mitjans de transport més sostenibles i eficients energèticament, i fomentar la intermodalitat amb el transport públic col·lectiu.
- La millora de la seguretat i prestacions de les vies ciclistes interurbanes existents.
- La continuïtat i coherència del conjunt de la xarxa de vies ciclistes interurbanes de Catalunya mitjançant l'aplicació d'uns criteris de disseny i senyalització homogenis en tot el territori.
- El desenvolupament del cicloturisme mitjançant la construcció d'una xarxa de vies ciclistes connectada i amb un impacte econòmic potencial en el territori.
Per això, de conformitat amb les previsions del Reglament (UE) núm. 1303/2013, de 17 de desembre, del Parlament Europeu i del Consell, pel qual s'estableixen disposicions comunes relatives als fons estructurals i d'inversió europeus, del Reglament (UE) núm. 1301/2013, de 17 de desembre, del Parlament Europeu i del Consell sobre el Fons Europeu de Desenvolupament Regional, la Decisió d'execució de la Comissió (2015) 894, de 12 de febrer de 2015, per la qual s'aproven determinats elements del Programa operatiu (PO) FEDER Catalunya 2014-2020, i d'acord amb les previsions del capítol IX del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, així com els preceptes de caràcter bàsic de la Llei 38/2003, de 17 de novembre, general de subvencions, i del seu Reglament, aprovat pel Reial decret 887/2006, de 21 de juliol, i la resta de normativa aplicable,
Aquesta línia de subvencions té com a objecte fomentar l'execució d'actuacions de vies ciclistes de les entitats locals i determinats consorcis susceptibles de finançament pel Programa operatiu FEDER de Catalunya 2014-2020 i emmarcades dins els objectius temàtics 4 i 6, que tenen per objectiu afavorir el pas a una economia baixa en carboni a tots els sectors, i conservar i protegir el medi ambient i promoure l'eficiència dels recursos, respectivament, en els termes establerts en el Programa operatiu.
.1 Poden ser objecte de les subvencions regulades en aquestes bases les actuacions definides en les línies 1 i 2, d'acord amb els objectius específics 4.5.1 Foment de la mobilitat urbana sostenible i 6.3.2 Protecció, desenvolupament i promoció de les àrees naturals, en particular les d'interès turístic del PO FEDER de Catalunya 2014-2020, respectivament:
a) L'execució de noves vies ciclistes en àmbits urbans, periurbans o interurbans amb una distància entre nuclis de població de no més de 10 km. Cada actuació ha de contenir una única via ciclista contínua; no obstant això, una actuació també pot estar formada per nous trams discontinus de via ciclista que connectin amb trams existents d'una via ciclista que ja estan en condicions adequades i que, per tant, contribueixin a la creació d'una única via ciclista que proporcioni condicions de circulació segures i còmodes.
b) Les millores substancials de la seguretat, continuïtat i prestacions de vies ciclistes existents que no compleixin uns estàndards mínims de qualitat i seguretat o bé que no es considerin vies ciclistes segons el Manual per al disseny de vies ciclistes de Catalunya del Departament de Territori i Sostenibilitat.
Es poden cofinançar aquestes actuacions de la línia 1 quan compleixin els requisits següents:
Que tinguin per objectiu la reducció de gasos amb efecte d'hivernacle, amb un impacte que pugui ser mesurat.
Que s'emmarquin en una estratègia o pla de mobilitat urbana aprovats per l'òrgan competent amb caràcter previ a la formalització de la sol·licitud.
Que es portin a terme en ciutats o àrees funcionals urbanes, és a dir, que tinguin un caràcter genuïnament urbà.
La definició dels diferents conceptes utilitzats en el marc d'aquesta línia de subvencions es conté en l'annex IV d'aquesta Ordre.
Vies ciclistes en àmbits d'interès natural o cultural destinades principalment a un ús turístic.
Inclou l'execució de noves vies ciclistes en entorns amb un interès paisatgístic, natural o cultural amb un potencial de desenvolupament econòmic vinculat a l'oci i el turisme.
Cada actuació ha de contenir una única via ciclista contínua; no obstant això, una actuació també pot estar formada per nous trams discontinus de via ciclista que connectin amb trams existents d'una via ciclista que ja estan en condicions adequades i que, per tant, contribueixin a la creació d'una única via ciclista que proporcioni condicions de circulació segures i còmodes.
Es podran cofinançar aquestes actuacions de la línia 2 quan la inversió estigui enfocada a protegir i fomentar el patrimoni natural, estigui emmarcada en una estratègia d'àmbit local i regional, i tingui un impacte sobre el desenvolupament socioeconòmic sostenible.
2.2 Les actuacions de les vies ciclistes susceptibles de ser cofinançades en ambdues línies de subvenció hauran d'ajustar-se a les previsions que es recullen en el Manual per al disseny de vies ciclistes de Catalunya (2009) i, en trams interurbans, també en el Manual de senyalització d'orientació en rutes cicloturístiques i vies ciclistes (2017), publicats al web del Departament de Territori i Sostenibilitat [URL] en l'apartat de documentació, mobilitat i bicicleta.
A aquests efectes, el sol·licitant de la subvenció haurà de presentar davant de l'òrgan instructor el projecte constructiu de l'actuació amb caràcter previ a la seva aprovació i, en tot cas, amb la data límit que es fixi a la convocatòria, d'acord amb el que es preveu en la base 19.
2.3 No són subvencionables les actuacions següents:
- Les operacions de manteniment ordinari de les vies ciclistes existents.
- Aquelles que incloguin en més d'un 25% del traçat les tipologies de via ciclista següents, d'acord amb el Manual per al disseny de vies ciclistes de Catalunya (DPTOP, 2009): carrer de zona 30 i carrer de convivència.
- Les que estiguin incloses en un pla parcial urbanístic i que representin càrregues urbanístiques atribuïbles a promotors.
- Les operacions que hagin conclòs materialment o s'hagin executat íntegrament abans que el beneficiari presenti sol·licitud de finançament, amb independència que el beneficiari hagi efectuat, o no, tots els pagament relacionats.
2.4 El període d'execució de l'actuació és el que, amb aquesta finalitat, s'indica en la convocatòria corresponent.
L'òrgan concedent pot ampliar aquest termini, a petició del/de la beneficiari/ària, si aquest/a acredita, en els termes i condicions previstes a l'article 32 de la Llei 39/2015, de 2 d'octubre, la impossibilitat d'executar l'actuació dins del termini previst per causa justificada que no li sigui directament imputable.
Aquesta ampliació de termini no pot excedir de la meitat del termini inicial, i es pot concedir sempre que no es perjudiquin drets de tercers.
3.1 Poden optar a les subvencions regulades en aquestes bases les diputacions, els consells comarcals i els ajuntaments de poblacions de més de 20.000 habitants, així com aquells consorcis de què formin part ens locals que tinguin com a objecte i finalitat el manteniment, desenvolupament i millora de vies ciclistes i la promoció del seu ús.
Per a les operacions de la línia 1.
Vies ciclistes urbanes i interurbanes destinades a la mobilitat quotidiana, incloses en l'eix prioritari 4, es considerarà la població superior a 20.000 habitants d'acord amb les dades del padró municipal d'habitants en la data de publicació de la convocatòria.
Per a les operacions de la línia 2.
Vies ciclistes en àmbits d'interès natural o cultural destinades principalment a un ús turístic, incloses en l'eix prioritari 6, es considerarà la població superior a 20.000 habitants d'acord amb l'indicador de població ETCA a 31 de desembre de 2016 (definit en l'annex IV, glossari de conceptes de les bases reguladores).
3.2 Els ajuntaments de poblacions de menys de 20.000 habitants no poden optar directament a les subvencions regulades en aquestes bases.
Les actuacions que afectin els seus termes municipals hauran de ser presentades per un ens supramunicipal (diputació, consell comarcal) o per un consorci dels previstos en l'apartat precedent d'aquesta base sempre que en siguin membres.
3.3 La persona beneficiària ha de ser, amb caràcter general, l'executora de l'actuació aprovada, directament o indirectament, mitjançant el contracte que correspongui dels previstos en la legislació vigent en matèria de contractació pública, llevat dels casos en què, en virtut de la seva facultat d'autoorganització i en el marc de la normativa aplicable, la persona beneficiària decideixi que l'actuació l'executi una altra entitat pública que sigui mitjà propi i servei tècnic seu.
En aquest cas, ha d'indicar aquesta possibilitat en la sol·licitud i presentar la documentació acreditativa sobre la condició de mitjà propi i servei tècnic de l'ens corresponent.
Un cop concedit l'ajut de finançament i en el moment en què l'entitat beneficiària formalitzi la seva relació amb l'ens executor, aquesta ha d'enviar a la Direcció General d'Infraestructures de Mobilitat una còpia autenticada del document de formalització de l'encàrrec.
En relació amb la certificació de les despeses associades a l'actuació, tant l'entitat beneficiària com l'ens executor han de regir-se pel que estableixen les bases 17 i 19.
3.4 Quedaran exclosos d'aquesta convocatòria l'Ajuntament de Barcelona i l'entitat Àrea Metropolitana de Barcelona i les actuacions que tinguin o impliquin un benefici directe per a aquest municipi o entitat, atès que, d'acord amb la Decisió d'Execució de la Comissió de 19 de desembre de 2017, que modifica la Decisió d'Execució C(2015)894, es dona un tractament específic en el PO a l'Ajuntament de Barcelona per la seva dimensió i importància per no distorsionar les convocatòries en les quals puguin participar la resta de municipis de Catalunya, i a l'AMB, per la seva importància, competència i recursos.
De fet, la proposta de plantejament RIS3 de la ciutat de Barcelona (RIS3BCN GROWTH 2020), en què el PO aporta recursos per a actuacions d'OT 1, 2, 3, 4 i 6 i el Pla d'Actuació Metropolità 2015-2019 de l'AMB que inclou un conjunt de projectes als quals el PO aporta recursos d'OT 2, 4 i 6 impliquen acords de col·laboració entre aquests organismes i la Generalitat de Catalunya, que actua com a organisme intermediari.
Aquesta exclusió no afecta els municipis de l'Àrea Metropolitana de Barcelona, excepte Barcelona, que podran sol·licitar la subvenció per al desenvolupament d'actuacions de vies ciclistes sempre que no s'hagin concedit per a la mateixa actuació ajuts procedents d'altres convocatòries FEDER per al seu cofinançament.
3.5 D'acord amb les previsions de l'article 11.3 de la Llei 38/2003, de 17 de novembre, general de subvencions, els ajuntaments de més de 20.000 habitants que proposin una actuació coordinada que afecti els seus respectius termes municipals, i per tant vulguin esdevenir beneficiaris de la subvenció, han de presentar una sol·licitud conjunta, mitjançant un dels ajuntaments que actuarà com a entitat representant.
Aquesta entitat representant actuarà com a:
a) Responsable únic de la interlocució i representació de l'actuació davant els òrgans competents per a la tramitació i resolució del procediment de concessió de les subvencions, així com davant els organismes responsables de la gestió i el control del PO FEDER de Catalunya 2014-2020.
b) Responsable de trametre la documentació requerida en el procediment de justificació de la subvenció establert a la base 17, per cadascuna de les entitats participants.
c) Responsable de la coordinació i seguiment de l'actuació sol·licitada en la subvenció.
4.1 Per obtenir la condició de beneficiàries de les subvencions les persones sol·licitants han de complir els requisits següents:
a) Tenir la capacitat administrativa, financera i operativa per complir totes les obligacions que assumeixen amb l'acceptació de la subvenció regulada per aquestes bases.
En especial, la tresoreria necessària per poder assumir el pagament del cost total imputable a l'actuació i que generarà el dret a rebre el finançament procedent del FEDER.
b) No trobar-se en cap de les circumstàncies previstes a l'article 13 de la Llei 38/2003, de 17 de novembre, general de subvencions.
c) Estar al corrent en el compliment de les obligacions tributàries davant l'Administració de la Generalitat de Catalunya i l'Administració General de l'Estat, i de les obligacions davant la Seguretat Social.
d) Declarar sobre si s'han demanat i/o s'han obtingut altres ajuts públics o privats per a la mateixa actuació, i fer constar la relació detallada amb l'entitat concedent i la quantitat sol·licitada i/o obtinguda.
e) En el cas que l'ens locals disposi d'una una plantilla igual o superior a 25 persones, indicar els mitjans, amb l'acord dels agents socials, per prevenir i detectar casos d'assetjament sexual i d'assetjament per raó de sexe, i intervenir-hi en els centres de treball.
f) Complir les obligacions que estableixen els articles 9, 10, 11 i 35 de la Llei 1/1998, de 7 de gener, de política lingüística.
g) Complir la normativa vigent d'integració de persones discapacitades en matèria de processos de selecció de personal, d'acord amb les previsions de l'article 59 del Reial decret legislatiu 5/2015, de 30 d'octubre, pel qual s'aprova el text refós de l'Estatut bàsic de l'empleat públic.
h) No haver estat mai objecte de sancions administratives fermes ni de sentències fermes condemnatòries per haver exercit o tolerat pràctiques laborals considerades discriminatòries per raó de sexe o de gènere.
i) Si l'actuació s'ha de dur a terme en espais inclosos a la Xarxa Natura 2000, que l'execució de l'actuació compleix amb les directrius de gestió de la Xarxa Natura 2000.
j) El compliment dels requisits previstos a la base 4.1 que siguin d'aplicació a cada persona sol·licitant s'acredita amb la declaració responsable que consta inclosa en el model de sol·licitud.
4.2 Les persones sol·licitants han de complir amb el codi ètic següent:
b) No sol·licitar, directament o indirecta, que un càrrec o empleat públic influeixi en l'adjudicació de la subvenció.
d) Col·laborar amb l'òrgan competent en les actuacions que aquest realitzi per al seguiment i/o l'avaluació del compliment de les obligacions establertes en la base 19, particularment facilitant la informació que els sigui sol·licitada per a aquestes finalitats relacionades amb la percepció de fons públics.
e) Facilitar informació que la legislació de transparència imposa als adjudicataris en relació amb l'Administració, sens perjudici del compliment de les obligacions de transparència que els pertoquin de forma directa per previsió legal, en els supòsits establerts en l'article 3.4 de la Llei 19/2014, del 29 de desembre, de transparència, accés a la informació pública i bon govern.
4.3 En el cas d'incompliment dels principis ètics i regles de conducta establertes en la base 4.2 serà d'aplicació el règim sancionador previst en la Llei 19/2014, del 29 de desembre, i les sancions que preveu l'article 84 pel que fa a beneficiaris d'ajuts públics, sens perjudici d'aquelles altres possibles conseqüències previstes a la legislació vigent en matèria de subvencions.
4.4 Les operacions poden rebre subvencions d'altres programes, fons o instruments de la Unió Europea, a condició que la mateixa partida de despesa no estigui subvencionada per un altre fons o instrument de la Unió Europea, ni pel mateix fons a través d'un altre programa, d'acord amb el que estableix l'article 65.11 del Reglament (UE) 1303/2013.
4.5 La percepció d'aquestes subvencions és compatible amb la percepció de subvencions procedents d'altres fonts, públiques o privades, diferents de les previstes en l'apartat anterior, sempre que, aïlladament o en concurrència amb altres subvencions, ajuts, ingressos o recursos, no se superi el cost total de l'actuació subvencionada.
5.1 Cada convocatòria fixa l'import màxim de fons procedents del FEDER assignats al PO FEDER de Catalunya 2014-2020, que s'aplica a les subvencions regulades en aquesta Ordre.
5.2 La quantia de la subvenció serà d'un màxim del 50% del cost total de l'actuació aprovat en la resolució de concessió de la subvenció, i no podrà depassar l'import màxim que es determini en la convocatòria.
5.3 En cas que el cost total de l'actuació subvencionada sigui inferior al cost total de l'actuació aprovat en la resolució de concessió de la subvenció, es procedirà a la reducció, en la mateixa proporció, de la quantia de la subvenció atorgada.
6.1 Es consideren despeses subvencionables les despeses relatives al projecte i obra que de manera inequívoca responguin a la naturalesa de l'actuació subvencionada, resultin estrictament necessàries per a aquesta, i es realitzin en el termini i les condicions que determinen aquestes bases reguladores.
6.2 Es considera despesa realitzada la que hagi estat efectivament facturada i pagada per la persona beneficiària amb anterioritat a la finalització del període de justificació determinat en la convocatòria.
6.3 En cap cas es consideren com a subvencionables les despeses següents:
a) Els impostos indirectes, com l'impost sobre el valor afegit o similars.
c) Les despeses generals o de funcionament propi de l'ens local.
e) Les despeses que no estiguin definides o que no tinguin com a finalitat l'objecte de la subvenció, així com les despeses no imputables directament a les actuacions.
6.4 Els ens locals poden subcontractar fins al 100% de l'execució de l'actuació, d'acord amb allò establert a l'apartat g) de la base 19.1, i amb els límits i requisits previstos en l'article 29 de la Llei 38/2003, de 17 de novembre, general de subvencions.
7.1 Les sol·licituds, acompanyades de la documentació requerida, han de ser formalitzades pel/per la representant legal i s'han de presentar en el registre telemàtic disponible de la Generalitat de Catalunya, mitjançant l'extranet de les administracions públiques de Catalunya, EACAT, plataforma SIFECAT1420, en el termes que estableix la normativa vigent.
El formulari de sol·licitud, així com la informació sobre aquest tràmit, estan a disposició dels sol·licitants a l'extranet de les administracions públiques de Catalunya, EACAT, plataforma SIFECAT1420, web: http://www.eacat.cat.
La impossibilitat tècnica o d'altra índole no eximeix, en cap cas, els sol·licitants, de l'obligació de trametre la documentació dins el termini establert en la convocatòria.
Segons l'article 41 de la Llei 26/2010, del 3 d'agost, de règim jurídic i de procediment de les administracions electròniques de Catalunya, el sistema informàtic SIFECAT1420 es pot interrompre per motius justificats de caràcter tècnic, operatiu o relatius al manteniment.
La interrupció s'anunciarà als usuaris i a la seu electrònica amb la màxima antelació possible, indicant el sistema alternatiu de registre que es pot utilitzar mentre duri la interrupció.
En aquest cas, es preveuria una ampliació de termini de presentació de sol·licituds.
7.2 S'ha de presentar una sol·licitud per actuació i per ens sol·licitant.
En el cas particular d'actuació coordinada, s'ha de presentar una sol·licitud conjunta, d'acord amb el que estableix la base 3.5.
7.3 La signatura i presentació de la sol·licitud comporta la plena acceptació d'aquestes bases reguladores i porta implícita l'autorització a l'òrgan gestor per poder comprovar, d'ofici, totes les dades que s'hi contenen.
a) Memòria tècnica de l'actuació, segons l ́índex inclòs en l'annex II, que ha de tenir un màxim de 50 pàgines, i ha d'incloure, com a mínim,
- Per a les actuacions de la línia 1:
- La justificació que un dels objectius principals de l'actuació és la reducció de gasos amb efecte d'hivernacle.
- L'acreditació i descripció de l'estratègia o pla de mobilitat urbana en què s'emmarca l'actuació i objectius estratègics i operatius, d'acord amb les definicions de l'annex IV.
Cal explicar en quina mesura l'actuació contribueix a l'estratègia territorial i als seus objectius.
- La justificació que l'actuació es porta a terme en ciutats o àrees funcionals urbanes, d'acord amb les definicions de l'annex IV.
- Per a les actuacions de la línia 2,
- La justificació que la inversió està enfocada a protegir i fomentar el patrimoni natural, que està emmarcada en una estratègia d'àmbit local i regional, i que té impacte sobre el desenvolupament socioeconòmic sostenible.
- Per a totes les actuacions, independent de la línia de subvenció:
- Descripció del territori on es desenvolupa l'actuació.
- Calendari previst de desenvolupament de cada una de les actuacions.
- Descripció general de l'actuació i de cadascuna de les actuacions previstes que la conformen.
- Model de gestió previst una vegada finalitzada l'actuació.
- Si escau, justificació detallada de per què en alguns trams no s'apliquen els criteris dels manuals especificats en la base 2.2.
b) Certificat del/de la secretari/ària o del/de la interventor/a on consti la decisió de l'òrgan competent de l'ens local de sol·licitar la subvenció i declaració responsable conforme hi ha crèdit suficient en el pressupost de l'ens local per al pagament de l'actuació per a la qual se sol·licita la subvenció.
El compromís d'executar l'actuació per a la qual es demana la subvenció s'entén implícit amb la signatura de la sol·licitud per part de l'òrgan competent.
c) Una memòria valorada de l'actuació i, si es disposa, l'estudi informatiu o avantprojecte, el projecte bàsic o de traçat, o bé el projecte constructiu.
La memòria valorada haurà de contenir, com a mínim, els apartats següents: antecedents, objecte i emplaçament, descripció de l'actuació, justificació de la solució adoptada, termini d'execució, plànols de planta de la proposta a escala 1:5000, traçat de l'actuació en format.dgn, i pressupost complet i detallat de l'actuació en el qual figurin totes les activitats, la quantia de l'ajut que se sol·licita i el detall de les fonts de finançament.
El pressupost s'ha de desglossar per conceptes de despesa.
També cal aportar el pressupost total d'execució i dels honoraris del projecte, si escau, sense IVA, per actuació i persona beneficiària.
d) En el supòsit que l'ens local pretengui que l'execució la dugui a terme una entitat diferent de la beneficiària, tal com preveu la base 3.3, també cal que aquesta presenti la documentació acreditativa sobre la condició de mitjà propi i servei tècnic de l'ens corresponent, així com l'esborrany del document de formalització de l'encàrrec.
e) Quadre d'indicadors que permeti anualment mesurar i fer el seguiment dels resultats assolits i del grau de consecució dels objectius de l'operació.
Els indicadors han d'estar alineats amb els indicadors del PO FEDER de Catalunya 2014-2020 i s'ha d'indicar el valor previst a assolir l'any de finalització.
- Indicador de resultat (codi R044J) "Emissió de gasos amb efecte d'hivernacle".
Es tracta d'un indicador global a nivell de l'objectiu específic 4.5.1. del PO FEDER Catalunya 2014-2020.
Vies ciclistes en àmbits d'interès natural o cultural destinades principalment a un ús turístic:
- Indicador de resultat (codi R065I) "Nombre de visites a llocs que pertanyen al patrimoni natural i cultural".
Es tracta d'un indicador global a nivell de l'objectiu específic 6.3.2 del PO FEDER Catalunya 2014-2020.
f) En cas que l'actuació afecti totalment o parcial un espai de la Xarxa Natura 2000, document ambiental amb el contingut previst a l'apartat 1 de l'article 45 de la Llei 21/2013, de 9 de desembre, d'avaluació ambiental.
g) En el cas d'una actuació coordinada que afecti més d'un municipi de 20.000 habitants, document de compromís de participació subscrit per l'òrgan competent de cadascun dels ajuntaments que participen en l'actuació, amb delegació explícita de representació en l'Ajuntament que actuarà com a representant, que inclogui:
La designa de l'Ajuntament representant de l'actuació coordinada.
Certificat del/de la secretari/secretària o del/de la interventor/a de cadascun dels ajuntaments que subscriuen el document, on consti la decisió de l'òrgan competent de participar en l'actuació coordinada, compromisos d'execució assumits per cada Ajuntament en relació amb l'actuació per a la qual es demana la subvenció, import de la subvenció que ha d'aplicar cadascun d'ells, que també tenen la condició de beneficiaris, i declaració responsable conforme hi ha crèdit suficient en el pressupost de l'Ajuntament per al pagament de la part de l'actuació que els correspondrà, en cas d'obtenir-la.
h) En cas d'ajuntaments de més de 20.000 habitants que optin directament a la línia 1 de la subvenció, certificat del/de la secretari/secretària, d'acord amb les previsions dels articles 53.1 i 61 del Reial decret 1690/1986, d'11 de juliol (Reglament de població i demarcació territorial de les entitats locals), que acrediti que, en la data de publicació de la convocatòria, el padró municipal comptava amb més de 20.000 habitants
8.2 La inexactitud, falsedat o omissió de caràcter essencial en qualsevol dada o document que acompanyi la sol·licitud de subvencions deixa sense efecte aquest tràmit, des del moment en què es conegui i prèvia audiència a la persona interessada, i, en conseqüència, comporta inadmissió de la sol·licitud de subvenció, sens perjudici que pugui ser causa de revocació de la subvenció, si es coneix amb posterioritat a la concessió.
10.1 L'òrgan instructor pot comprovar, quan consideri necessari abans de la resolució provisional, el compliment dels requisits previstos en la base 4.1.
Es duu a terme, d'ofici, la comprovació del compliment dels requisits següents:
a) Les dades identificadores de la persona signant.
b) Estar al corrent en el compliment de les obligacions tributàries davant l'Administració de la Generalitat de Catalunya i l'Administració General de l'Estat, i de les obligacions davant la Seguretat Social.
c) Si l'actuació s'ha de dur a terme en espais inclosos a la Xarxa Natura 2000, que l'actuació compleix amb les directrius de gestió de la Xarxa Natura 2000.
En el cas que l'òrgan instructor, per causes alienes a la seva actuació, no pugui comprovar d'ofici les dades i el compliment dels requisits esmentats, ha de requerir la persona sol·licitant o beneficiària perquè aporti la documentació escaient en el termini de 10 dies hàbils.
En el cas que dins el termini atorgat no s'aporti la documentació requerida, es dictarà la resolució corresponent en els termes previstos en la base 14.
10.2 Pel que fa la resta de requisits, la comprovació es duu a terme mitjançant el requeriment a la persona sol·licitant o beneficiària de la documentació que els acredita o, si escau, mitjançant visita d'inspecció o a través d'altres mitjans d'acreditació.
Així mateix, l'òrgan instructor pot demanar a les persones sol·licitants o beneficiàries que aportin la documentació complementària que consideri necessària per acreditar les dades que figuren a la sol·licitud.
Les sol·licituds s'avaluaran en concurrència competitiva, tal com disposen els articles 8 i 22 de la Llei 38/2003, de 17 de novembre, general de subvencions, i d'acord amb una estructura objectiva de criteris territorials, mediambientals, econòmics, socials i tècnics.
Els criteris de valoració garanteixen la transparència i la no discriminació, el respecte i la promoció dels principis transversals del PO FEDER 2014-2020, així com la contribució a les seves prioritats.
Per determinar les actuacions que s'han de seleccionar, s'aplicaran els criteris i barems de puntuació següents, classificats en sis grups per a les actuacions de la línia 1 i en cinc grups per a les de la línia 2, que suposen una valoració global màxima de les sol·licituds de fins a 46 punts per a la línia 1 i 36 punts per a la línia 2.
Els grups de criteris amb què es valoraran les actuacions de cadascuna de les línies de subvenció són els següents:
Contribució a una mobilitat baixa en carboni, sostenible i segura
Mobilitat quotidiana interurbana i intermodalitat
Planificació i equilibri territorial
Connectivitat i seguretat de la via ciclista
Dinamització i potencial turístic de la via ciclista
11.1.1 Contribució a una mobilitat baixa en carboni, sostenible i segura
a) Actuacions que suposin una reducció d'emissions de CO2 de més de 11 tones/any per km d'actuació: 5 punts.
b) Actuacions que suposin una reducció d'emissions de CO2 d'entre 4 i 11 tones/any per km d'actuació: 3 punts.
c) Actuacions que suposin una reducció d'emissions de CO2 d'entre 2 i 4 tones/any per km d'actuació: 1 punt.
Per obtenir la puntuació d'aquest criteri, caldrà justificar i adjuntar el càlcul de reducció d'emissions de CO2 segons l'annex III d'aquestes bases.
Connectivitat de la xarxa de vies ciclistes: 2 punts.
Per obtenir la puntuació, caldrà acreditar mitjançant plànols i una justificació en la memòria tècnica que l'actuació connecta o forma part d'una via ciclista existent i que, per tant, contribueix a la creació d'una xarxa o sistema interconnectat de vies ciclistes.
Així, no esdevé una actuació aïllada o inconnexa sinó que contribueix a augmentar la connectivitat de la xarxa de vies ciclistes.
Inclusió de la via ciclista en rutes cicloturístiques: 1 punt.
Per obtenir la puntuació, caldrà acreditar mitjançant estudis, projectes, publicacions d'organismes oficials o guies comarcals que l'actuació forma part d'una ruta cicloturística existent o en desenvolupament.
D'aquesta manera es potencia la multiplicitat d'usos sobre la via ciclista, que tot i destacar per la contribució a una mobilitat baixa en carboni també aporta un valor turístic al territori.
Segregació de la via ciclista: 2 punts.
Es podrà assolir la puntuació de 2 punts si no hi ha cap tram amb cohabitació amb el trànsit motoritzat en almenys el 90% del traçat.
11.1.2 Mobilitat quotidiana interurbana i intermodalitat
Connexió de diferents nuclis de població: 5 punts.
Per obtenir la puntuació, caldrà acreditar que l'actuació connecta directament o completa un itinerari existent entre diferents nuclis de població.
Intermodalitat amb estacions de transport públic: 3 punts.
Per obtenir la puntuació, caldrà acreditar que l'actuació connecta amb estacions ferroviàries o estacions d'autobusos, aïllades dels principals nuclis de població.
Accessibilitat a polígons industrials i grans centres generadors de mobilitat: 2 punts.
Per obtenir la puntuació, caldrà acreditar que l'actuació connecta amb polígons industrials, o bé grans centres generadors de mobilitat, aïllats dels principals nuclis de població.
11.1.3 Cobertura territorial de l'actuació
Es podrà assolir una puntuació màxima de 10 punts segons els criteris següents:
a) Actuacions que afectin 2 municipis: 7 punts.
b) Actuacions que afectin 3 municipis: 9 punts.
c) Actuacions que afectin més de 3 municipis: 10 punts.
11.1.4 Planificació i equilibri territorial
Contribució a l'equilibri territorial: fins a un màxim de 3 punts.
Es valora mitjançant la inversió real liquidada de la Generalitat per comarca en el període 2007-2016, segons dades publicades a l'Idescat, i el percentatge respecte de la inversió real liquidada a tot Catalunya en el mateix període.
Inclusió en un instrument de planificació vigent com a eix prioritari o bàsic: 3 punts.
Per obtenir la puntuació, caldrà acreditar que l'actuació s'integra i es classifica com a eix prioritari o bàsic en la xarxa pedalable metropolitana definida al pdM 2013-2018, en un pla de mobilitat urbana o en un pla específic sobre mobilitat en bicicleta aprovat i en vigor.
11.1.5 Maduresa i disseny de la via ciclista
Es concedirà la puntuació si l'actuació prevista té una despesa subvencionable màxima de 250.000 €/km i una despesa subvencionable mínima de 75.000 €/km. En el cas de l'execució de millores generals de la seguretat, continuïtat i prestacions en vies ciclistes interurbanes que només impliquin la construcció o ampliació d'estructures existents, es valorarà amb 1 punt el fet que l'actuació tingui una despesa subvencionable màxima de 750 €/m 2 de via ciclista.
En el cas que l'actuació sigui de vies ciclistes exclusivament urbanes, es concedirà la puntuació si l'actuació prevista té una despesa subvencionable màxima de 150.000 €/km i una despesa subvencionable mínima de 25.000 €/km.
11.2.1 Connectivitat i seguretat de la via ciclista
Es poden assolir fins a 15 punts per aquest grup de criteris.
Millora o ampliació de vies cicloturístiques: 5 punts.
Per obtenir la puntuació, caldrà acreditar mitjançant estudis, projectes, publicacions d'organismes oficials o guies comarcals que l'actuació forma part o completa una ruta cicloturística existent, representa una clara alternativa de traçat que millora un tram de la ruta cicloturística en servei, o bé forma part d'una ruta en desenvolupament.
Així, es potencia la consolidació i millora de les vies cicloturístiques existents.
Connectivitat de vies ciclistes o rutes cicloturístiques: 5 punts.
Per obtenir la puntuació, caldrà acreditar mitjançant plànols i una justificació en la memòria tècnica que l'actuació connecta amb una via ciclista o amb una ruta cicloturística existents, sense que en formi part, i que, per tant, contribueix a la creació d'una xarxa o sistema interconnectat de vies ciclistes i/o rutes cicloturístiques.
Així, no esdevé una actuació aïllada o inconnexa.
Segregació de la via ciclista: 3 punts.
Es podrà assolir la puntuació de 3 punts si no hi ha cap tram amb cohabitació amb el trànsit motoritzat en almenys el 80% del traçat.
Connexió amb espais d'interès natural o cultural i grans centres generadors de mobilitat: 2 punts.
Per obtenir la puntuació, caldrà acreditar que l'actuació connecta amb espais d'interès natural o cultural, o bé grans centres generadors de mobilitat, aïllats dels principals nuclis de població.
11.2.2 Dinamització i potencial turístic de la via ciclista
Contribució a la dinamització de zones especialment deprimides: 3 punts.
Es valora mitjançant el percentatge de rendes inferiors al 60% de la mediana, segons dades publicades a l'Idescat, que representa la proporció de la població de 16 anys i més que percep rendes conegudes per l'AEAT i que té uns ingressos inferiors al 60% de la mediana de la distribució del conjunt d'ingressos individuals per a Catalunya.
Potencial turístic declarat de l'àmbit del projecte: 3 punts.
Per obtenir la puntuació caldrà acreditar la integració de l'actuació en un àmbit en el qual l'ens sol·licitant ha desenvolupat un pla de dinamització turística o bé en què hi ha un pla d'abast supramunicipal vigent d'aquesta naturalesa.
11.2.3 Cobertura territorial de l'actuació
Es poden assolir fins a 5 punts per aquest grup de criteris.
a) Actuacions que afectin 2 municipis: 3 punts.
b) Actuacions que afectin 3 municipis: 4 punts.
c) Actuacions que afectin més de 3 municipis: 5 punts.
11.2.4 Maduresa i disseny de la via ciclista
Es concedirà la puntuació si l'actuació prevista té una despesa subvencionable màxima de 250.000 €/km i una despesa subvencionable mínima de 50.000 €/km. En el cas de l'execució de millores generals de la seguretat, continuïtat i prestacions en vies ciclistes interurbanes que només impliquin la construcció o ampliació d'estructures existents, es valorarà amb 1 punt el fet que l'actuació tingui una despesa subvencionable màxima de 750 €/m 2 de via ciclista.
11.3 En el cas que dues sol·licituds obtinguin la mateixa puntuació total, el desempat es farà comparant la puntuació total obtinguda en la valoració dels grups de criteris exposats segons l'ordre en què s'han recollit en aquesta base, essent l'actuació amb la primera puntuació més alta relativa a un grup de criteris la que se situarà per davant en la llista de les sol·licituds que opten a la proposta de concessió del finançament.
12.2 La instrucció del procediment de concessió de les subvencions correspon a l'òrgan que es determini en la convocatòria corresponent.
La resolució del procediment de concessió de les subvencions correspon a l'òrgan que es determini en la convocatòria corresponent.
12.3 Les sol·licituds presentades són analitzades i avaluades per una Comissió Tècnica de Valoració, integrada per les persones següents:
- La persona titular de la Direcció General d'Infraestructures de Mobilitat, que n'exercirà la presidència.
- Vuit vocals, nomenats pel/per la president/a, escollits entre el personal adscrit a la Direcció General d'Infraestructures de Mobilitat (tres membres), al Gabinet Tècnic del Departament de Territori i Sostenibilitat (dos membres), a la Secretaria de Medi Ambient i Sostenibilitat (1 membre) i a la Direcció General d'Administració Local (dos membres).
- Actuarà com a secretari/ària de l'òrgan col·legiat un/una funcionari/ària adscrit a la Direcció General d'Infraestructures de Mobilitat.
La Comissió presenta la proposta de concessió de les subvencions al/a la titular de l'òrgan instructor per tal que pugui formular la proposta de resolució provisional de concessió.
El funcionament de la Comissió Tècnica de Valoració es regeix per les disposicions aplicables als òrgans col·legiats de l'Administració de la Generalitat de Catalunya.
12.4 La Comissió Tècnica de Valoració aprovarà, en el marc de la línia d'actuació de què es tracti, els informes individuals d'avaluació, la llista de les sol·licituds a les quals es proposa concedir el cofinançament, ordenades per ordre de puntuació i en la qual figurarà el cost subvencionable i el finançament que es proposa concedir, la llista de les sol·licituds que queden en llista de reserva i la llista on figuren les sol·licituds denegades, degudament motivada.
La proposta de finançament FEDER inclourà una proposta de pressupost determinada amb criteris d'eficiència en la concessió de recursos prenent com a referència els informes individuals d'avaluació.
Aquesta proposta podrà ser inferior al pressupost presentat en els casos següents:
b) Darrera sol·licitud a la qual es proposa concedir finançament, situada en l'últim lloc en l'ordre de puntuació, quan l'import definitiu destinat a la línia de subvenció s'esgoti amb aquesta sol·licitud sense cobrir totalment l'import sol·licitat.
c) Actuació l'import de la qual supera el doble de l'aportació màxima per actuació prevista en la convocatòria.
En aquest cas, la subvenció concedida serà l'aportació màxima prevista per actuació.
d) Beneficiari que ha presentat diverses sol·licituds i per puntuació li correspon la concessió de subvenció a totes o part d'elles, però supera l'aportació màxima per beneficiari fixada a la convocatòria.
En aquest cas, la subvenció concedida per beneficiari s'assignarà proporcionalment a l'import previst a cada actuació sol·licitada fins assolir l'aportació màxima prevista per beneficiari i tenint en compte l'aportació màxima per actuació.
12.5 Un cop avaluades les sol·licituds i rebuda la proposta de la Comissió Tècnica de Valoració, el/la titular de l'òrgan instructor ha de presentar a la Direcció General de Promoció Econòmica, Competència i Regulació del Departament de la Vicepresidència i d'Economia i Hisenda la proposta de projectes seleccionats, amb detall dels imports susceptibles de ser finançats.
La DGPECR, per tal de comprovar que el procediment de selecció efectuat per l'organisme competent per resoldre la convocatòria s'ha dut a terme d'acord amb el que disposa l'article 125.3 del Reglament (UE) 1303/2013, farà una verificació del procediment d'acord amb el Manual de procediments de la Generalitat de Catalunya del Programa operatiu FEDER de Catalunya 2014-2020, i emetrà l'informe corresponent.
Un cop rebut l'informe de conformitat de la DGPECR, l'òrgan instructor formularà i notificarà la proposta de resolució provisional de concessió de les subvencions d'acord amb el contingut i tràmits que estableix la base 13.
Un cop finalitzat el termini de presentació de la documentació requerida o d'al·legacions, el/la titular de l'òrgan instructor formularà la proposta de resolució definitiva de concessió de les subvencions, a la vista de la proposta de resolució provisional, de la documentació addicional presentada pels beneficiaris proposats i de les comprovacions d'ofici fetes d'acord amb la base 10.1, i l'elevarà a l'òrgan resolutori.
12.6 La proposta de resolució de concessió s'ha de fonamentar, ordinàriament, en els informes de la Comissió Tècnica de Valoració.
Quan la proposta de resolució no segueixi l'acta de les comissions tècniques de valoració, l'òrgan instructor ha de motivar-ne la discrepància.
13.1 La proposta de resolució provisional de concessió de les subvencions es notifica a les entitats locals o consorcis interessats mitjançant l'extranet de les administracions públiques catalanes, EACAT [URL], sens perjudici que es puguin utilitzar altres mitjans de publicació o notificació.
13.2 La proposta de resolució provisional ha de contenir la llista de sol·licitants proposats per ser beneficiaris de les subvencions i els sol·licitants que formen part de la llista de reserva, si n'hi ha, degudament prioritzada en funció de la puntuació obtinguda.
També ha d'incloure la llista de les sol·licituds que es proposa denegar, degudament motivada.
En el supòsit que algun dels sol·licitants proposats per ser beneficiaris de la subvenció no l'accepti o desisteixi de la sol·licitud, es pot atorgar la subvenció als sol·licitants de la llista de reserva per ordre de puntuació, sempre que s'hagi alliberat crèdit suficient per atendre les sol·licituds següents amb igual puntuació, prèvia aportació de la documentació preceptiva prevista a les bases reguladores, la tramitació prevista a la base 12 i en aquesta mateixa base, així com l'acceptació de la subvenció.
13.3 Les persones proposades com a beneficiàries de les subvencions han de presentar el document d'acceptació de la subvenció, segons model normalitzat i, en tot cas, la documentació que els sigui requerida en la proposta de resolució provisional d'acord amb l'apartat 5 d'aquesta base, dins el termini de 10 dies hàbils a comptar des de l'endemà de la notificació de la proposta de resolució provisional de concessió.
Dins d'aquest mateix termini, les persones sol·licitants poden presentar al·legacions, que es tindran en compte en el moment de resoldre.
13.4 Les entitats proposades com a beneficiàries poden desistir de la sol·licitud o presentar la reformulació del projecte i del pressupost, dins del termini previst a la base 13.3, per adaptar-los a la subvenció proposada si l'import d'aquesta és inferior al sol·licitat, mitjançant el document d'acceptació o la presentació d'un document a tal efecte.
En cas que l'entitat beneficiària no presenti la reformulació de l'actuació, es reduirà la quantia de l'ajut segons el que preveu la base 12.4.
La possibilitat de reformulació en qualsevol cas ha de respectar l'objecte, les condicions i la finalitat de la subvenció, i en cap cas pot comportar una modificació substancial del projecte, de manera que no pot afectar la valoració de la sol·licitud en tal grau que hagués suposat no obtenir la subvenció o obtenir-la per un import inferior al proposat.
Així mateix s'han de continuar complint els límits de quantia de la subvenció que estableixi la convocatòria.
La subvenció s'atorgarà sobre el pressupost acceptat i la justificació ha de ser respecte a aquest pressupost.
- El document d'acceptació de la subvenció, segons el model normalitzat.
- En el cas d'actuacions que afectin més d'un municipi de 20.000 habitants, el conveni de col·laboració degudament formalitzat, que inclogui:
a) La definició de les modalitats de treball i coordinació entre l'Ajuntament representant i la resta d'ajuntaments que participen en l'actuació, així com la responsabilitat de cadascun d'ells en l'execució de les tasques i la programació de les actuacions.
b) Un procediment per al seguiment i el control operatiu i estratègic de la programació de l'actuació.
c) L'assumpció de la responsabilitat i de les tasques de representació de l'actuació per l'Ajuntament representant definides en la base 3.5.
d) El compromís i l'obligació de respectar els drets, obligacions i responsabilitats derivades del conveni de col·laboració fins que hagin transcorregut els terminis de prescripció que preveu l'article 100.4 del Text refós de la Llei de finances públiques de Catalunya, i l'article 65 de la Llei general de subvencions, i la normativa europea per als Fons, en concret el Reglament (CE) 2988/95, de protecció dels interessos financers de les comunitats autònomes.
- En el cas de consorcis, original i fotocòpia o còpia compulsada del document de constitució dels estatuts.
No cal aportar aquesta documentació en el cas que la persona sol·licitant l'hagi presentada anteriorment a qualsevol òrgan de l'Administració de la Generalitat, sempre que no hagin transcorregut més de cinc anys des de la presentació i no hagi experimentat cap modificació.
En aquest supòsit, cal indicar clarament la data i l'òrgan o dependència en què va ser presentada i el procediment a què feia referència.
Si l'òrgan instructor, per causes alienes a la seva actuació, no pot aconseguir el/s document/s, ha de requerir la persona beneficiària perquè els aporti en el termini de 10 dies hàbils.
13.6 No s'ha de presentar la documentació acreditativa de la representació quan la signatura electrònica acrediti també que la persona signant té poders suficients per actuar en nom de la persona representada.
13.7 Si la documentació es presenta per mitjans telemàtics, les persones sol·licitants han de presentar còpies digitalitzades dels documents que es preveuen en l'apartat 5 d'aquesta base d'acord amb el que preveuen les normes de procediment administratiu vigents.
b) L'incompliment dels requisits no esmenables, sense perjudici que aquest incompliment pugui ser causa de revocació de la subvenció, si es coneix amb posterioritat a la concessió.
b) La manca de presentació del document d'acceptació, o de la documentació que sigui requerida, en els termes previstos a la base 13.3.
14.3 Prèviament a la concessió de les subvencions, l'òrgan instructor ha de resoldre sobre la inadmissió o el desistiment de les sol·licituds, i ha de notificar la resolució d'inadmissió o desistiment de les sol·licituds mitjançant l'extranet de les administracions públiques catalanes, EACAT [URL], sens perjudici que pugui utilitzar addicionalment altres mitjans electrònics.
14.4 En la notificació de la resolució d'inadmissió o de desistiment han de constar els recursos que contra aquesta siguin procedents, l'òrgan administratiu davant del qual s'han de presentar i el termini per interposar-los.
14.5 Sens perjudici del desistiment previst en la base 13.4, qualsevol ens pot desistir per escrit de la seva sol·licitud de subvenció, abans de la concessió, i l'òrgan instructor l'ha d'acceptar.
La resolució, degudament motivada, s'ha de dictar i notificar en el termini que, a aquest efecte, es determini en la convocatòria corresponent, que en cap cas pot ser superior a sis mesos comptadors des de la data de finalització del termini de presentació de sol·licituds.
Sens perjudici de l'obligació de resoldre, transcorregut el termini esmentat sense que s'hagi dictat i notificat la resolució expressa, les sol·licituds s'entenen desestimades i, en conseqüència, denegada la subvenció, d'acord amb el que preveu l'article 54.2.e) de la Llei 26/2010, del 3 d'agost, de règim jurídic i de procediment de les administracions públiques de Catalunya.
15.3 En la notificació de la resolució del procediment de concessió han de constar els recursos que contra aquesta siguin procedents, l'òrgan administratiu o judicial, si escau, davant del qual s'han de presentar i el termini per interposar-los.
15.4 A la resolució de concessió hi constarà la incorporació a les categories del Programa operatiu dels projectes inclosos en la llista d'operacions seleccionades a les quals es concedeix cofinançament en el marc del PO FEDER de Catalunya 2014-2020, objectius temàtics 4 i 6; les avaluades a les quals no es concedeix finançament, i que formaran la llista de reserva, i la llista de sol·licituds denegades.
En el cas de les operacions seleccionades, la resolució de concessió especificarà l'entitat beneficiària, el títol de l'actuació, l'objectiu específic i línia d'actuació, el cost total de l'actuació, la despesa subvencionable pel FEDER, l'import de la subvenció FEDER i el percentatge de finançament del FEDER.
També es farà referència al fet que l'acceptació del finançament de l'actuació per part del PO FEDER de Catalunya 2014-2020, objectius temàtics 4 i 6, comporta la inclusió de les entitats beneficiàries a la llista d'actuacions prevista en l'article 115.2 del Reglament (UE) 1303/2013.
16.1 S'ha de donar publicitat a les subvencions concedides amb indicació del seu import, objectiu o finalitat i els beneficiaris, al tauler electrònic de l'Administració de la Generalitat de Catalunya [URL] i al web del Departament de Territori i Sostenibilitat.
16.2 S'ha de donar publicitat al portal de la Transparència de la informació a què fa referència l'article 15 de la Llei 19/2014, del 29 de desembre, de transparència, accés a la informació pública i bon govern.
16.3 S'ha de donar publicitat mitjançant la Base de Dades Nacional de Subvencions de la informació sobre les convocatòries i les resolucions de concessió de les subvencions, d'acord amb el previst a l'article 18 de la Llei 38/2003, de 17 de novembre, general de subvencions, modificat per la Llei 15/2014, de 16 de setembre, de racionalització del sector públic i altres mesures de reforma administrativa.
16.4 S'han de publicar en el Diari Oficial de la Generalitat de Catalunya, amb expressió de la convocatòria, el programa, el crèdit pressupostari al qual s'imputen, beneficiari, quantitat concedida i finalitat o finalitats de la subvenció, les subvencions d'import igual o superior a 3.000 euros.
17.1 S'estableix com a modalitat de justificació el compte justificatiu amb aportació de justificants de despesa, d'acord amb el que estableix l'Ordre ECO/172/2015, de 2 de juny, sobre les formes de justificació de subvencions, i la normativa aplicable a l'execució del FEDER de Catalunya 2014-2020, en els termes establerts en el Programa operatiu.
La persona beneficiària ha de justificar el compliment de l'objecte de la subvenció, el compliment de les condicions i de la seva finalitat.
El compte justificatiu que conté la documentació de la realització de l'actuació s'ha de presentar dins del termini que, a aquest efecte, es fixi en la convocatòria corresponent.
L'òrgan concedent pot ampliar aquest termini, d'ofici o a petició de la persona beneficiària, si aquesta acredita, en els termes i condicions previstes a l'article 32 de la Llei 39/2015, d'1 d'octubre, la impossibilitat de donar compliment a aquesta obligació per causa justificada que no li sigui directament imputable.
Aquesta ampliació de termini per presentar la justificació no pot excedir la meitat del termini inicial, i es pot concedir sempre que no es perjudiquin drets de tercers.
17.2 La justificació del compliment de l'objecte de la subvenció, el compliment de les condicions i de la seva finalitat s'ha de dur a terme mitjançant la presentació a l'òrgan competent designat a la convocatòria del compte justificatiu que ha de contenir la documentació següent:
Una memòria explicativa del compliment de la finalitat de l'actuació subvencionada, amb indicació de les actuacions realitzades i dels resultats obtinguts.
Per a una millor exposició i abast dels treballs s'hi poden adjuntar fotografies i altres proves documentals que acreditin l'execució de l'actuació.
En cas de desviacions respecte al pressupost aprovat, caldrà indicar-ne els motius a la memòria i, en cas que s'haguessin imposat condicions particulars a la subvenció, també caldrà reflectir-les a la memòria.
En aquesta memòria tècnica caldrà incorporar un apartat que analitzi els indicadors proposats en la base 8, per tal de fer-ne el seguiment i, en darrera instància, determinar els resultats obtinguts i les possibles desviacions.
Una memòria econòmica sobre el cost total de les activitats realitzades, la qual ha de contenir:
a) Una relació classificada de les despeses de l'activitat, amb identificació del creditor, número de la factura o document de valor probatori equivalent en el tràfic mercantil, la base imposable, l'IVA i l'import total, la data d'emissió i la data de pagament.
Si la subvenció s'atorga d'acord amb un pressupost, s'ha de presentar una liquidació del pressupost on s'indiquin i, en el seu cas, es motivin les desviacions respecte al pressupost inicial.
Es podran admetre compensacions de fins a un 20% entre les diverses despeses subvencionables previstes en la resolució de concessió de l'ajut al projecte, sempre que aquestes compensacions no suposin una alteració de l'essència de l'actuació, es mantingui la naturalesa de l'actuació subvencionada, i en cap cas representin un increment del cost subvencionable aprovat.
Si la modificació entre les despeses subvencionables supera el 20% o s'introdueix una nova partida, caldrà efectuar una modificació expressa d'acord amb el que s'estableix en la base 20.2.
Les modificacions no poden afectar els objectius perseguits amb la subvenció, inclosa la finalitat, els seus aspectes fonamentals o que hagin estat determinants per a la concessió de l'ajut, ni suposar una alteració de les condicions tingudes en compte per a la concessió de la subvenció.
Qualsevol modificació del projecte no pot afectar la valoració atorgada a la sol·licitud en la mesura que aquesta variació hagués suposat no obtenir la subvenció o obtenir-la per un import inferior al concedit.
b) Les factures de les despeses imputades a la subvenció o els documents de valor probatori equivalent en el tràfic jurídic mercantil o amb eficàcia administrativa i la documentació acreditativa del pagament, consistent en extracte bancari, o documentació acreditativa de la percepció de l'import per part del creditor.
Aquestes factures i justificants acreditatius del pagament hauran de ser anteriors a la data de finalització del termini d'execució i justificació establert a la resolució de concessió.
c) Documentació demostrativa de les actuacions realitzades en relació amb les obligacions de publicitat que s'esmenten en la base 19.2.
Aquest punt fa referència a la publicitat externa que el beneficiari hagi fet respecte de l'actuació subvencionada.
S'ha d'utilitzar el model i format exigit per l'estratègia de comunicació del PO FEDER de Catalunya 2014-2020 i la normativa aplicable de la Generalitat de Catalunya.
d) Si és el cas, relació detallada dels altres ingressos o subvencions que hagin finançat l'activitat subvencionada amb indicació de l'import i la seva procedència.
Quan els justificants de les despeses s'imputen parcialment a d'altres subvencions, cal indicar la quantia exacta o percentatge imputat a cadascuna, amb identificació dels òrgans concedents.
e) En el cas que s'hagin fet subcontractacions per a l'execució de les actuacions objecte de la subvenció i la despesa subvencionable supera els imports establerts per als contractes menors en la normativa vigent de contractes del sector públic, s'han de presentar els pressupostos que, en aplicació de l'article 31.3 de la Llei 38/2003, de 17 de novembre, general de subvencions, ha d'haver sol·licitat la persona beneficiària, amb un mínim de tres, tret que per les seves característiques especials no hi hagi en el mercat un nombre suficient d'empreses que les realitzin, o tret que la despesa subvencionable s'hagi fet amb anterioritat a la concessió de la subvenció, sens perjudici de l'aplicació de la normativa de contractes del sector públic a què s'ha de sotmetre cada beneficiari i executor.
f) La persona beneficiària de la subvenció ha de declarar en el model normalitzat de justificació que les factures de despeses aportades en la justificació d'aquesta subvenció no s'imputaran a altres línies de subvencions en els imports subvencionats per aquesta línia.
g) Certificat del/de la secretari/ària o òrgan gestor equivalent que correspongui, que acrediti que les activitats s'han dut a terme, els materials s'han instal·lat en les condicions establertes i s'ha complert l'objecte de la subvenció, les condicions i la finalitat per a la qual es va concedir.
h) Certificat del/ de la secretari/ària o de l'òrgan competent que acrediti el compliment de la normativa de contractació de les administracions públiques pel que fa als procediments d'adjudicació dels contractes vinculats a les activitats, projectes o actuacions subvencionades, amb indicació dels procediments de contractació i les formes d'adjudicació utilitzades.
Projecte constructiu aprovat de l'actuació presentada en la sol·licitud, que inclogui l'informe favorable de l'òrgan competent, en relació amb el compliment dels criteris dels manuals especificats en la base 2.2 i, si escau, els informes favorables de l'Agència Catalana de l'Aigua, els Serveis Territorials de Carreteres, i altres organismes consultats.
Si l'actuació s'ha dut a terme en espais inclosos a la Xarxa Natura 2000, informe d'impacte ambiental de l'autoritat competent o declaració d'impacte ambiental, si escau, o en cas que no es requereixi el tràmit d'avaluació d'impacte ambiental, informe de l'òrgan ambiental en què determini que el projecte no ha de ser objecte d'avaluació ambiental ni ordinària ni simplificada i en el qual justifiqui que el projecte no afecta de manera apreciable els espais protegits de la Xarxa Natura 2000.
17.3 La documentació prevista en la base 17.2 s'ha de presentar al Departament de Territori i Sostenibilitat amb el mateix format i a través dels canals que estableix la base 7.1: plataforma SIFECAT1420 de l'EACAT [URL].
La impossibilitat tècnica o d'altra índole no eximeix, en cap cas, els ens locals, de l'obligació de trametre la documentació dins el termini establert en la convocatòria.
Si es produeix una interrupció no planificada en el funcionament de la plataforma SIFECAT1420 durant l'últim dia establert per a la realització del tràmit corresponent, la presentació de la documentació es podrà fer mitjançant la tramesa genèrica d'EACAT.
17.4 La persona beneficiària certificarà semestralment tant les despeses com els indicadors de productivitat a través de la plataforma SIFECAT1420 [URL].
Amb caràcter general, la proposta de certificació s'haurà d'efectuar a 31 de març i 30 de setembre de cada any.
La introducció de la informació per a la justificació de despeses es realitzarà a mesura que es disposi de la documentació justificativa dins de cada període establert, de forma telemàtica a través d'aquesta aplicació.
En cas que la persona beneficiària sigui diferent de l'ens executor, per poder emetre la proposta de certificació semestral de despeses caldrà que, prèviament, l'ens executor hagi efectuat pagaments als proveïdors i que la persona beneficiària també hagi efectuat els pagaments corresponents a l'ens executor.
18.1 Els pagaments de la subvenció s'efectuen un cop l'actuació subvencionada ha estat degudament justificada dins els terminis establerts a la base 17.
18.2 En el supòsit de reducció de la quantia de la subvenció previst a la base 5.3, el pagament de la subvenció es tramita per un import reduït en la mateixa proporció a la desviació pressupostària produïda entre la despesa subvencionable justificada de l'actuació subvencionada i el cost subvencionable aprovat en la resolució de la concessió.
18.3 L'autoritat de certificació del PO FEDER de Catalunya 2014-2020 farà efectiu el pagament de la subvenció mitjançant una transferència a l'entitat beneficiària, d'acord amb el que disposa l'article 132 del Reglament (UE) 1303/2013.
19.1 Les entitats beneficiàries de les subvencions han de complir les obligacions que es preveuen en els articles 90 bis, 92.2.h), 92 bis i 95 del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, i l'article 14 i el títol III de la Llei 38/2003, de 17 de novembre, general de subvencions i, específicament, les següents:
a) Complir la finalitat i les condicions de la subvenció i realitzar l'actuació subvencionada en el termini que determini la convocatòria.
b) Dur a terme l'actuació subvencionada d'acord amb el projecte presentat, tret dels supòsits de modificació de la resolució de concessió d'acord amb el que s'estableix en la base 20.3.
Qualsevol canvi en el projecte o calendari presentat s'ha de comunicar a l'òrgan instructor.
L'òrgan instructor pot acceptar la modificació proposada, dins el termini màxim de dos mesos, si no comporta canvis substancials ni representa un incompliment dels requisits i condicions que estableixin aquestes bases, s'ha presentat dins del termini previst i no lesiona drets de tercers.
La proposta es considera desestimada si no s'ha notificat la resolució corresponent en el termini indicat abans, comptadors des de l'endemà de l'entrada de la proposta a l'òrgan competent del Departament de Territori i Sostenibilitat.
Quan la modificació faci referència al pressupost i, en concret, al règim de compensació entre partides, caldrà tenir presents les previsions del segon paràgraf de la lletra a) de la base 17.2.2.
c) Trametre el projecte constructiu de l'actuació a l'òrgan instructor de la subvenció, prèviament a l'aprovació definitiva i, en tot cas, en la data límit que es fixi a la convocatòria, per tal que l'òrgan competent pugui emetre l'informe relatiu al compliment dels criteris establerts als manuals especificats en la base 2.2.
d) Justificar davant del Departament de Territori i Sostenibilitat en els termes i condicions que s'estableixin en la base 17.
e) Prestar col·laboració i proporcionar en tot moment la informació i documentació que sigui demanada respecte de la subvenció concedida i sotmetre's a les actuacions de comprovació i control de l'òrgan instructor, de la Intervenció General de la Generalitat, de la Sindicatura de Comptes i d'altres òrgans competents d'acord amb la normativa aplicable.
g) En el cas que l'import de la subvenció sigui superior a 60.000 euros i es contracti o subcontracti més del 20% de l'import de la subvenció, l'entitat beneficiària ha de presentar la documentació relativa a la contractació o subcontractació juntament amb un certificat de l'òrgan competent que el procediment de contractació s'ajusta a la normativa vigent en matèria de subvencions davant l'òrgan concedent de la subvenció per tal que autoritzi, amb caràcter previ, la formalització del contracte que s'hi proposi.
i) En el cas que la subvenció estigui destinada al finançament de béns inventariables, els beneficiaris estan obligats a destinar-la a la finalitat concreta de la subvenció durant un període mínim de cinc anys, si els béns són inscriptibles en un registre públic, i de dos anys per a la resta de béns.
j) Si escau en el cas de béns inscriptibles en un registre públic, s'haurà de fer constar en l'escriptura aquesta circumstància, així com l'import de la subvenció concedida, havent de ser objecte aquests aspectes d'inscripció en el registre públic corresponent.
k) Reintegrar els imports percebuts en els supòsits de revocació i reintegrament que preveu la base 21.
l) Complir el que preveu la Llei 17/2015, de 21 de juliol, d'igualtat efectiva de dones i homes.
m) Adherir-se als principis ètics i regles de conducta establertes en la base 4.2.
n) No patir, abans de transcórrer cinc anys des de la finalització, cap modificació de la qual derivi un canvi en la naturalesa de la propietat, ni un canvi substancial que afecti la naturalesa, els objectius o les condicions d'execució de l'actuació, d'acord amb el que estableix l'article 71 del Reglament (UE) 1303/2013.
o) Establir un sistema de comptabilitat separada o una codificació comptable adequada de totes les transaccions relacionades amb l'actuació cofinançada, d'acord amb el que estableix l'article 125.4.b) del Reglament (UE) 1303/2013.
p) Conservar els originals de tots els documents relatius a l'execució i a la justificació dels ajuts durant un termini de tres anys a partir del 31 de desembre següent a la presentació a la Comissió Europea dels comptes en què estiguin incloses les despeses de l'actuació; o bé durant un termini de dos anys a partir del 31 de desembre següent a la presentació dels comptes en què estiguin incloses les despeses definitives de l'actuació conclosa, segons indiqui l'òrgan concedent al beneficiari en el moment d'informar l'inici del període esmentat, d'acord amb el que preveu l'article 140.1 del Reglament (UE) núm. 1303/2013.
q) Facilitar tota la informació que se'ls sol·liciti i sotmetre's a les actuacions d'inspecció, comprovació i control que puguin requerir l'òrgan convocant, així com a les funcions de verificació de la Direcció General de Promoció Econòmica, Competència i Regulació en compliment de l'article 125.4 del Reglament (UE) núm. 1303/2013.
r) Observar les normes relatives a les polítiques comunitàries, actuar de conformitat amb el Tractat de funcionament de la Unió Europea, en coherència amb els articles 7 i 8 del Reglament (UE) 1303/2013.
s) Complir, en matèria de contractació pública, el que disposa la normativa de l'Estat i de la Unió Europea.
t) Complir el marc legal comunitari, amb la normativa específica, el Reglament (UE) 1303/2013 i el Reglament (UE) 1301/2013, amb les instruccions, orientacions, circulars específiques i altres, així com amb el Manual de procediments de la Generalitat de Catalunya del PO FEDER de Catalunya 2014-2020 per a la gestió de fons FEDER que dictin les autoritats designades en el marc del PO FEDER de Catalunya 2014-2020.
u) Complir totes les altres obligacions que estableixen aquestes bases i de subvencionabilitat de la despesa, i tot allò que disposa la normativa nacional, estatal i comunitària, així com la normativa europea aplicable.
v) Tenir la capacitat administrativa, financera i operativa per complir totes les obligacions que assumeixen.
w) Conèixer que l'acceptació del finançament per part del Programa Operatiu del FEDER Catalunya 2014-2020 comporta la inclusió del beneficiari en la llista pública d'actuacions, que es publicarà electrònicament o per altres mitjans, de conformitat amb l'article 115.2 del Reglament (UE) núm. 1303/2013, del Parlament Europeu i del Consell, de 17 de desembre de 2013.
x) Dur a terme les mesures antifrau corresponents en relació amb l'actuació cofinançada, en el marc de compliment de l'article 125.4 lletra c) del Reglament (UE) núm. 1303/2013.
19.2 Obligacions d'informació i publicitat dels ajuts concedits
Fer constar el suport del Departament de Territori i Sostenibilitat de la Generalitat de Catalunya en tota referència en qualsevol mitjà de difusió de les actuacions vinculades al projecte cofinançat.
L'entitat beneficiària ha d'incloure el logotip corresponent que consta al Programa d'identificació visual (PIV) [URL].
Les entitats beneficiàries es comprometen a complir les obligacions en matèria d'informació i comunicació regulades en l'annex XII, apartat 2.2 del Reglament (UE) 1303/2013, que regula les responsabilitats de les entitats beneficiàries en relació amb les mesures d'informació i comunicació destinades al públic, recollides en el manual pràctic del Departament de la Vicepresidència i d'Economia i Hisenda, sobre aquestes matèries de les operacions cofinançades per la Generalitat i el FEDER en el marc del PO del FEDER de Catalunya 2014-2020 que es pot descarregar en el web: http://fonseuropeus.gencat.cat.
En concret, les entitats beneficiàries tenen l'obligació d'incorporar l'emblema de la Unió Europea i la referència al FEDER en totes les actuacions de difusió i publicitat de l'actuació objecte de subvenció.
Aquesta obligació entrarà en vigor en el moment en què es comuniqui formalment a les entitats beneficiàries l'aprovació del cofinançament.
Aquestes mesures s'aplicaran sobre qualsevol comunicació, producte o element de difusió que es generi (cartells, plaques, tríptics, guies, material tècnic o didàctic, etc.).
Els models, formats i logotips estan a disposició de les entitats beneficiàries en el web municat.gencat.cat.
Així mateix, cal donar compliment al que estableix la Llei 19/2014, del 29 de desembre, de transparència, accés a la informació pública i bon govern.
20.1 L'òrgan concedent té la facultat de revisar els ajuts concedits i modificar la resolució de concessió en el cas que les condicions que s'han tingut en compte per a la concessió de la subvenció s'alterin o en cas d'obtenció concurrent d'altres ajuts o subvencions en les condicions que estableixen les bases 4.4 i 4.5.
20.2 Per al cas que la modificació entre les despeses subvencionables que es preveu en el segon paràgraf de la base 17.2 a) superi el 20% o s'introdueixi una nova partida, caldrà modificar la resolució de concessió amb l'informe previ d'un tècnic del Departament de Territori i Sostenibilitat que certifiqui que no s'ha alterat l'essència del projecte i es manté la naturalesa de l'acció subvencionada.
20.3 Qualsevol canvi en el projecte o calendari proposat s'ha de comunicar a l'òrgan instructor.
Aquesta comunicació s'ha de fer mitjançant la presentació d'una proposta, acompanyada d'una memòria justificativa, amb anterioritat a la finalització del termini d'execució i inclosa, si escau, la seva ampliació.
L'òrgan concedent, a proposta de l'òrgan instructor, i dins del termini màxim de dos mesos comptadors des de l'endemà de l'entrada de la proposta en el registre del Departament de Territori i Sostenibilitat, pot dictar resolució acceptant la modificació proposada, si no comporta canvis substancials ni representa un incompliment dels requisits i condicions que estableixin aquestes bases, s'ha presentat dins del termini previst i no lesiona drets de tercers.
La resolució de modificació no pot afectar en cap cas els objectius perseguits amb la subvenció, inclosa la finalitat, els seus aspectes fonamentals o que hagin estat determinants per a la seva concessió, ni suposar una alteració de les condicions tingudes en compte per a la concessió de la subvenció.
La proposta es considera desestimada si no s'ha notificat la resolució d'acceptació en el termini de dos mesos indicat anteriorment.
21.1 L'òrgan concedent, quan apreciï que concorre alguna de les causes de revocació previstes a l'article 99 del Text refós de la Llei de Finances Públiques de Catalunya, ha d'iniciar la tramitació del corresponent expedient de revocació de conformitat amb el procediment establert a l'article 100, i si la resolució del procediment conclou que s'ha produït la causa de revocació, ha d'acordar revocar totalment o parcialment la subvenció concedida, segons correspongui, i quan escaigui, també el reintegrament total o parcial de les quantitats percebudes i l'exigència dels corresponents interessos legals.
La declaració judicial o administrativa de nul·litat o anul·lació comporta l'obligació de retornar les quantitats percebudes.
21.4 També s'ha de reintegrar l'excés de les subvencions percebudes pel que fa al cost total de l'actuació juntament amb els interessos de demora, en el supòsit que preveu l'article 34 del Reglament de desplegament de la Llei general de subvencions, aprovat pel Reial decret 887/2006, de 21 de juliol.
21.5 El finançament es reduirà en proporció a la reducció de la despesa subvencionable si, en virtut dels controls duts a terme en l'exercici de les seves funcions per l'autoritat d'auditoria del Programa operatiu o per altres organismes de control previstos per la normativa europea, es detecten irregularitats en l'execució de la despesa certificada que comporten correccions financeres sobre la despesa subvencionable, d'acord amb el que preveu la normativa aplicable.
En cas d'incompliment de les obligacions que es preveuen en aquestes bases reguladores, resultarà d'aplicació el règim sancionador que preveuen la Llei 38/2003, de 17 de novembre, general de subvencions, i el Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, si aquest incompliment és constitutiu d'infracció d'acord amb la legislació esmentada, amb independència de la revocació de la resolució de concessió i de l'obligació de reintegrament total o parcial de la subvenció concedida.
En el cas que l'objecte de la subvenció inclogui el tractament de dades de caràcter personal, els beneficiaris han de complir amb la normativa corresponent, tot adoptant i implementant les mesures de seguretat previstes per la Llei orgànica 15/1999, de 13 de desembre, de protecció de dades de caràcter personal, desplegada pel Reial decret 1720/2007, de 21 de desembre.
En tot el que no preveuen expressament aquestes bases, són aplicables les disposicions següents: el capítol IX del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre; l'Ordre ECO/172/2015, de 3 de juny, sobre les formes de justificació de subvencions; els preceptes de caràcter bàsic de la Llei 38/2003, de 17 de novembre, general de subvencions, i del Reglament de desplegament de la Llei esmentada, aprovat pel Reial decret 887/2006, de 21 de juliol; la Llei 26/2010, del 3 d'agost, de règim jurídic i de procediment de les administracions públiques de Catalunya; la Llei 19/2014, del 29 de desembre, de transparència, accés a la informació pública i bon govern; la Llei 39/2015, d'1 d'octubre, del procediment administratiu comú de les administracions públiques, i la resta de normativa aplicable.
A aquestes bases, els són aplicables, a més:
a) La Decisió de la Comissió Europea C(2015)894, de 12 de febrer de 2015, per la qual s'aproven determinats elements del Programa operatiu Catalunya, pel qual es sol·liciten ajudes del Fons europeu de desenvolupament regional en el marc de l'objectiu d'inversió en creixement i treball, així com el conjunt de la normativa comunitària i, específicament, les disposicions següents.
b) Reglament (UE) 1303/2013 del Parlament Europeu i del Consell, de 17 de desembre de 2013, pel qual s'estableixen disposicions comunes relatives al Fons europeu de desenvolupament regional, al Fons social europeu, al Fons de cohesió, al Fons europeu agrícola de desenvolupament rural i al Fons europeu marítim i de la pesca, i pel qual s'estableixen disposicions generals relatives al Fons europeu de desenvolupament regional, al Fons social europeu, al Fons de cohesió i al Fons europeu marítim i de la pesca, i es deroga el Reglament (UE) 1083/2006 del Consell.
c) Reglament (UE) 1301/2013 del Parlament Europeu i del Consell, de 17 de desembre de 2013, sobre el Fons europeu de desenvolupament regional i sobre disposicions específiques relatives a l'objectiu d'inversió en creixement i ocupació i pel qual es deroga el Reglament (CE) 1080/2006.
d) Reglament delegat (UE) 480/2014 de la Comissió, de 3 de març de 2014, que complementa el Reglament (UE) 1303/2013 del Parlament Europeu i del Consell, de 17 de desembre de 2013, pel qual s'estableixen disposicions comunes relatives al Fons europeu de desenvolupament regional, al Fons social europeu, al Fons de cohesió, al Fons europeu agrícola de desenvolupament rural i al Fons europeu marítim i de la pesca, i pel qual s'estableixen disposicions generals relatives al Fons europeu de desenvolupament regional, al Fons social europeu, al Fons de cohesió i al Fons europeu marítim i de la pesca.
e) Reglament d'execució (UE) 821/2014 de la Comissió, de 28 de juliol de 2014, pel qual s'estableixen disposicions d'aplicació del Reglament 1303/2013 del Parlament Europeu i del Consell en allò que fa referència a les modalitats concretes de transferència i gestió de les contribucions del programa, la presentació d'informació sobre instruments financers, les característiques tècniques de les mesures d'informació i comunicació de les actuacions i el sistema per al registre i emmagatzematge de dades.
f) Reglament delegat (UE) 2015/1970 de la Comissió, de 8 de juliol de 2015, pel qual es completa el Reglament 1303/2013 del Parlament Europeu i del Consell amb disposicions específiques sobre la notificació d'irregularitats respecte al Fons europeu de desenvolupament regional, al Fons social europeu, al Fons de cohesió i al Fons europeu marítim i de la pesca.
g) Reglament d'execució (UE) 2015/1974 de la Comissió, de 8 de juliol de 2015, pel qual s'estableix la freqüència i el format de la notificació d'irregularitats, relatives al Fons europeu de desenvolupament regional, al Fons social europeu, al Fons de cohesió i al Fons europeu marítim i de la pesca, de conformitat amb el Reglament (UE) 1303/2013 del Parlament i del Consell.
h) Reial decret legislatiu 3/2011, de 14 de novembre, pel qual s'aprova el Text refós de la Llei de contractes del sector públic.
i) Decret legislatiu 2/2003, de 28 d'abril, pel qual s'aprova el Text refós de la Llei municipal i de règim local de Catalunya, i Decret 179/1995, de 13 de juny, pel qual s'aprova el Reglament d'obres, activitats i serveis dels ens locals.
j) Ordre HFP/1979/2016, de 29 de desembre, per la qual s'aproven les normes sobre les despeses subvencionables dels programes operatius del Fons europeu de desenvolupament regional per al període 2014-2020.
k) Instruccions, circulars, orientacions i altres actes normatius que en l'exercici de les seves funcions puguin dictar les autoritats designades pel Programa operatiu FEDER Catalunya 2014-2020, així com tota regulació dictada per la Comissió Europea, el Consell i el Parlament Europeu aplicable als pressupostos i Fons EIE de la Unió Europea.
També és aplicable tota la normativa comunitària, estatal i autonòmica en relació amb comunicacions electròniques, capacitat probatòria documental i normativa tributària i comptable d'aplicació.
l) Disposició addicional primera de la Llei 21/2005, de 29 de desembre, de mesures financeres, en la redacció donada per l'article 24 de la Llei 5/2007, del 4 de juliol, de mesures fiscals i financeres.
m) Circular 1/2014, de 3 de febrer, del secretari general del Departament de Territori i Sostenibilitat, l'apartat 9 de la qual estableix el procediment tant per a l'elaboració o modificació de les bases reguladores de subvencions com de compliment obligatori.
n) Acord GOV/85/2016, de 28 de juny, pel qual s'aprova la modificació del model tipus de bases reguladores aprovat per l'Acord GOV/110/2014, de 22 de juliol, pel qual s'aprova el model tipus de bases reguladores dels procediments per a la concessió de les subvencions en règim de concurrència competitiva, tramitats per l'Administració de la Generalitat i el seu sector públic, i se n'aprova el text íntegre.
o) Llei 19/2013, de 9 de desembre, de transparència, accés a la informació pública i bon govern (estatal), en allò que resulti d'aplicació en matèria de subvencions.
La memòria tècnica ha de contenir com a màxim els apartats següents i l'extensió màxima ha de ser de 50 pàgines.
Vies ciclistes urbanes i interurbanes destinades a la mobilitat quotidiana
Justificació que un dels objectius principals de l'actuació és la reducció de gasos amb efecte d'hivernacle.
Acreditació i descripció de l'estratègia territorial o pla de mobilitat urbana en què s'emmarca l'actuació i objectius estratègics i operatius.
Justificació que l'actuació es porta a terme en ciutats o àrees funcionals urbanes.
Metodologia emprada per al càlcul del criteri de valoració L1_1 i càlculs realitzats, incloent les dades de mobilitat utilitzades i la font d'on provenen.
Justificació, si escau, mitjançant un plànol que contingui l'actuació i la xarxa de vies ciclistes de l'entorn, que l'actuació connecta o forma part d'una via ciclista existent i que, per tant, contribueix a la creació d'una xarxa de vies ciclistes.
Acreditació, si escau, mitjançant estudis, projectes, publicacions d'organismes oficials o guies comarcals que l'actuació forma part d'una ruta cicloturística existent o en desenvolupament.
Justificació, si escau, que l'actuació connecta directament o completa un itinerari existent entre un nucli i altres nuclis de població.
Acreditació, si escau, que l'actuació connecta amb estacions de transport públic, ferroviàries o d'autobusos, aïllades dels principals nuclis de població, polígons industrials o bé grans centres generadors de mobilitat, aïllats dels principals nuclis de població.
Justificació, si escau, que l'actuació té un cost total inferior als establerts a la base L1_11 i que serveix per valorar el grau d'adequació i coherència del pressupost als objectius de l'actuació.
Definició dels trams en què es divideix l'actuació amb les següents variables: longitud, tipologia de via ciclista, pendent mitjà, amplada, plànols i càlculs pertinents, de manera que es justifiqui el compliment dels criteris de disseny de la via ciclista: L1_12, L1_13 i L1_14.
Justificació que la inversió està enfocada a protegir i fomentar el patrimoni natural, que està emmarcada en un projecte integrat a nivell local i regional i que té impacte sobre el desenvolupament socioeconòmic sostenible.
Acreditació, si escau, mitjançant estudis, projectes, publicacions d'organismes oficials o guies comarcals que l'actuació forma part o completa una ruta cicloturística existent, representa una clara alternativa de traçat que millora un tram de la ruta cicloturística en servei, o bé forma part d'una ruta en desenvolupament.
Justificació, si escau, mitjançant un plànol que contingui l'actuació i la xarxa de vies ciclistes de l'entorn així com les rutes cicloturístiques existents, que l'actuació connecta amb una via ciclista o una ruta cicloturística existents i que, per tant, contribueix a la creació d'una xarxa de vies ciclistes i/o a la connectivitat de rutes cicloturístiques.
Acreditació, si escau, que l'actuació connecta amb espais d'interès natural o cultural, o bé grans centres generadors de mobilitat, aïllats dels principals nuclis de població.
Acreditació, si escau, de la integració de l'actuació en un àmbit en el qual l'ens sol·licitant ha desenvolupat un pla de dinamització turística o bé en què hi ha un pla d'abast supramunicipal vigent d'aquesta naturalesa.
Justificació, si escau, que l'actuació té un cost total inferior als establerts a la base L2_11 i que serveixen per valorar el grau d'adequació i coherència del pressupost als objectius de l'actuació.
Definició dels trams en què es divideix l'actuació amb les següents variables: longitud, tipologia de via ciclista, pendent mitjà, amplada, plànols i càlculs pertinents, de manera que es justifiqui el compliment dels criteris de disseny de la via ciclista: L2_9, L2_10 i L2_11.
Metodologia per al càlcul de la reducció d'emissions d'actuacions que afecten dos o més municipis
Per calcular la reducció d'emissions de gasos amb efecte d'hivernacle es determinarà prèviament la demanda prevista un cop executada l'actuació mitjançant les dades de mobilitat obligada, per raó de treball o estudi, en les relacions intermunicipals publicades per l'Idescat i procedents de l'EMO 2011 o, en cas de no estar disponibles, de l'EMO 2001, o bé mitjançant un estudi de mobilitat sobre l'àmbit de l'actuació objecte de la sol·licitud de subvenció.
En cas de fer servir de base les dades de mobilitat obligada de l'Idescat, aquesta xifra de demanda s'haurà de multiplicar per 2 per tenir en compte els desplaçaments d'anada i tornada, i per 1,6 per tal de quantificar la demanda total quotidiana (mobilitat obligada i mobilitat no obligada) intermunicipal.
Després s'aplicarà, si no es justifica una altra dada, un repartiment modal en bicicleta del 10% a la dada de demanda obtinguda.
Metodologia per al càlcul de la reducció d'emissions d'actuacions que afecten un sol municipi
Per calcular la reducció d'emissions de gasos amb efecte d'hivernacle es determinarà prèviament la demanda prevista un cop executada l'actuació mitjançant les dades de mobilitat contingudes en un pla de mobilitat urbana, un estudi de mobilitat, o bé dades d'intensitat de trànsit aforades a l'àmbit de l'actuació objecte de la sol·licitud de subvenció.
S'aplicarà, si no es justifica una altra dada, un repartiment modal en bicicleta del 10% a la dada de demanda obtinguda.
Nota sobre l'atorgament de la puntuació basant-se en l'indicador del criteri L1_9: Contribució a l'equilibri territorial, a què fa referència la base 11
Obtindran la puntuació màxima de 3 punts les actuacions de les comarques amb un percentatge d'inversió inferior al 0,5%; les actuacions de les comarques amb un percentatge d'inversió igual o superior al 0,5% i inferior a l'1% obtindran 2 punts; i les actuacions de les comarques amb un percentatge d'inversió igual o superior a l'1% i inferior al 2% obtindran 1 punt.
Alta Ribagorça, Aran, Berguedà, Conca de Barberà, Montsià, Pallars Jussà, Pla de l'Estany, Pla d'Urgell, Priorat, Ribera d'Ebre, Segarra i Solsonès.
Alt Camp, Alt Urgell, Baix Camp, Baix Penedès, Cerdanya, Garraf, Garrotxa, Pallars Sobirà, Ripollès i Terra Alta.
Nota sobre l'atorgament de la puntuació basant-se en l'indicador del criteri L2_5: Contribució a la dinamització de zones especialment deprimides, a què fa referència la base 11
Obtindran la puntuació màxima les actuacions de les comarques amb un percentatge de rendes inferiors al 60% de la mediana igual o superior al 36%; les actuacions de les comarques amb un percentatge de rendes inferiors al 60% de la mediana igual o superior al 31% i inferior al 36% obtindran 1,5 punts.
Alt Empordà, Alt Urgell, Alta Ribagorça, Baix Ebre, Baix Empordà, Cerdanya, Garrigues, Montsià, Noguera, Pallars Jussà, Pallars Sobirà, Pla d'Urgell, Priorat, Ribera d'Ebre, Solsonès, Terra Alta i Urgell.
Estratègia: instrument de planificació per a la definició d'un desenvolupament urbà integrat i sostenible a llarg termini, que aborda reptes econòmics, mediambientals, climàtics, demogràfics, socials i de mobilitat que afecten àrees urbanes.
L'estratègia pot referir-se a un sol terme municipal o a un conjunt de municipis.
Ha de justificar de forma coherent i raonada l'existència de problemàtiques, la complementarietat de funcions urbanes, l'explicació de com s'intensificaran les relacions entre municipis per aprofitar sinergies i complementarietats, la promoció dels vincles entre l'àmbit urbà i el rural, així com la manera d'abordar les solucions a les problemàtiques.
Pla de mobilitat urbana: document bàsic per configurar les estratègies de mobilitat sostenibles dels municipis de Catalunya.
El seu àmbit territorial és el del municipi o, amb l'acord corresponent dels ajuntaments afectats, el de diversos municipis amb un esquema de mobilitat interdependent, tant si integren una àrea urbana contínua com si no n'integren cap. El contingut dels plans de mobilitat urbana s'ha d'adequar als criteris i orientacions establerts pels plans directors de mobilitat de llur àmbit i, si escau, pels plans específics, i ha d'incloure un pla d'accés als sectors industrials de llur àmbit territorial.
Ciutat: unitat de població o localitat identificada per un topònim.
És una àrea urbana que presenta una alta densitat de població amb predomini dels sectors secundari i terciari, i un pes poc important de l'agricultura.
L'extensió geogràfica, el planejament i la creació d'infraestructures, juntament amb la densitat de població, es combinen per ser factors claus en la delimitació d'aquesta àrea urbana.
De forma general, es considera que una zona urbana es caracteritza per estar habitada de forma permanent per més de 2.000 habitants.
Àrea funcional urbana: sistema polinuclear de perfil urbà o sistema de ciutats, centrat en aquelles estructures que es dedueixen de la xarxa d'assentaments urbans i rurals, i que mostra els vincles determinants entre els components de la xarxa que tenen capacitat per generar àmbits de cooperació de caràcter supramunicipal i d'interès regional.
Les àrees funcionals urbanes poden estar constituïdes per un conjunt de municipis, i es caracteritzen per la seva funcionalitat urbana, més enllà de la seva configuració administrativa, pel caràcter molt cohesionat i per la proximitat dels municipis que la integren.
Grans centres generadors de mobilitat: implantacions singulars d'acord amb el Decret 344/2006, de 19 de setembre, de regulació dels estudis d'avaluació de la mobilitat generada.
a) Establiments comercials, individuals o col·lectius, amb superfície de venda superior a 5.000 m2.
b) Edificis per a oficines amb un sostre de més de 10.000 m2.
c) Instal·lacions esportives, lúdiques, culturals, amb un aforament superior a 2.000 persones.
d) Clíniques, centres hospitalaris i similars amb una capacitat superior a 200 llits.
e) Centres educatius amb una capacitat superior a 1.000 alumnes.
f) Edificis, centres de treball i complexos on treballin més de 500 persones.
g) Altres implantacions que puguin generar de forma recurrent un nombre de viatges al dia superior a 5000.
Població ETCA (o població equivalent a temps complet anual): indicador de població present en el municipi, mesurada en mitjana anual de persones per dia.
Equival a la suma de la població resident i les entrades de població no resident al municipi menys les sortides de població resident al municipi.